По това време заселниците започват да се придвижват на запад от Мисисипи и Скалистите планини. Към 1840 г. много хора пристигат с фургони в Орегон, а потокът се засилва още повече след златната треска в Калифорния от 1849 г. Към съюза на първите щати се добавят още щати от Средния запад и Юга, а индианците губят още земи и са изтласкани на запад от Мисисипи. През 1845 се присъединява Тексас и това води до избухването на Мексиканско-американската война. Най-важните последствия от войната са, че Мексико отстъпва на САЩ почти половината от територията си и по-точно "Горна Калифорния" и "Ню Мексико", земите на днешните щати – Калифорния, Ню Мексико, Аризона, Невада и Юта. Американските политици провеждат няколко години спор за робството в новите територии и накрая се решава робството да се забрани, но само в Калифорния.